   Na RICHARD MUNGUTI MBUNGE wa Nyali wa Nyali Mohammed Ali anaomba mahakama kuu iamuru kampuni ya Brookside Dairy Limited imlipe gharama ya Sh10 milioni za kujitetea katika kesi iliyomshtaki ya kuichafulia biashara.   Bw Ali anaomba mahakama iamuru kampuni hiyo inayohusishwa na familia ya Rais mstaafu Uhuru Kenyatta imlipe gharama, kwa vile alichukua muda mrefu kujitetea. Brookside ilimshtaki Bw Ali kwa kudai katika mkutano wa adhara kwamba inawapunja na kuwafilisisha wakulima wafugaji. Aidha, Brookside ilisema katika kesi hiyo kwamba mbunge huyo aliiharibia biashara kutokana na matamshi hayo ya kukejeli biashara hiyo ya maziwa. Hata hivyo, kesi hiyo ya Brookside ilitupiliwa mbali na Jaji Hedwiq Ong’udi kwa kushtakiwa katika mahakama isiyohusika na masuala ya biashara. Sasa wakili Adrian Kamotho anayemwakilisha mwanasiasa huyo anaomba korti iamuru Brookside imlipe gharama ya Sh10, 049, 725. Kampuni hiyo ya Uhuru ilikuwa inaomba mahakama kuu iamuru mwanasiasa huyo wa Kenya Kwanza amlipe gharama kwa kueneza siasa chafu kuhusu biashara yake ya maziwa. Brookside pia ilikuwa inaomba mahakama imzime Bw Ali kuzugumzia katika vikao vyovyote kuhusu biashara hiyo. Katika kesi iliyowasilishwa katika idara ya mahakama kuu ya kushughulikia haki za binadamu, kampuni hiyo iliteta haki zake za kufanya biashara zilihujumiwa na matamshi ya mbunge huyo Julai 2022 alipotoa matamshi ya kuhujumu biashara yake ya mazimwa. Jaji Ong’udi alitupilia mbali kesi hiyo mnamo Oktoba 2022 akisema “kampuni haipasi kushtaki kuhusu ukiukaji wa haki kwa mujibu wa Kifungu nambari 22 cha Katiba.” Bw Ali alishtakiwa kutokana na madai ya Machi 3, 2022 alipohutubia mkutano mjini Nyeri akidai Brookside inanunua maziwa kutoka kwa wafugaji kwa bei ya Sh20 na kuyauza Sh120. Ushahidi uliowasilishwa kortini ulisema Bw Ali alisema,“Uhuru Kenyatta huja hapa na kununua maziwa kwa bei ya Sh20 kisha anaenda anayachemsha halafu anawauzia tena kwa bei ya juu, ya Sh120”. Kwa mujibu wa kesi hiyo ya Brookside ilimaanisha, “ kampuni hiyo inawanyanyasa wakulima wafugaji.” Brookside ilieleza mahakama kwamba matamshi hayo ya Bw Ali yalimaanisha haitayarishi maziwa hayo kulingana na kiwango cha ukadiriaji bidhaa zinazotakiwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  